
Lyukgyengítés hatása vékonyfalú oszlopok kihajlására: numerikus vizsgálatok gerenda- és héjmodellek alkalmazásával

Az oszlopkihajlás egy klasszikus stabilitási probléma. A klasszikus megoldások gerendamodellen alapulnak, vagyis az oszlopot egy (egyenes) vonallal modellezzük, mely vonalhoz keresztmetszeti jellemezőket rendelünk. Héj-modelleket is elterjedten alkalmaznak, amikor is az oszlopot felületelemek együtteseként modellezik. Ezen kétdimenziós elemeket alkalmazó modellek közül a leggyakoribb a héj végeselemes modell, de nemrégen héjmodellen alapuló analitikus megoldások is megjelentek.
Jelen dolgozat vékonyfalú elemek globális stabilitásvesztését (kihajlását) tárgyalja, különféle módszerek alkalmazásával, úgymint: klasszikus és héj-modell alapú analitikus megoldások, gerenda- és héj-végeselemeket használó végeselemes megoldások. A vékonyfalú oszlopelemekhez kritikus teherértéket számítunk. Héjvégeselemes számítások esetén a modellt úgy építjük fel, hogy a keresztmetszet alaktorzulásait gondosan megválasztott kényszerek segítségével meggátoljuk. A végeselemes modell ezen tulajdonsága az, amely megkülönbözteti az irodalomban vékonyfalú elemek vizsgálatára legtöbbször alkalmazott modellektől. Még ha a keresztmetszet alaki torzulása meg is van gátolva, a nyírási deformációkra és/vagy a keresztmetszet öblösödésére vonatkozóan különféle feltevésekkel élhetünk, ennek megfelelően a héjvégeselemes számításokat többféle opcióban végeztük el.
A bemutatott tanulmány fókuszában a lyukgyengítéseknek a kihajlásra való hatása áll. Különféle alakú és eloszlású lyukgyengítéseket vettünk figyelembe, köztük nagy, téglalap alakú nyílásokat és kicsi, de nagyszámú elnyújtott nyílásokat is. A végeselemes modell előállítására adatelőkészítő programot fejlesztettünk, mely lehetővé tette parametrikus vizsgálatok elvégzését.
Lyukgyengítés nélküli vékonyfalú elemeken korábban végzett összehasonlító vizsgálatok azt mutatták, hogy néha nem-elhanyagolható különbség tapasztalhatóak a különböző analitikus és numerikus megoldások között; ugyanakkor a különböző módszerek nagyon hasonló eredményekre vezetnek a gyakorlati esetek széles körében. Jelen munkából az derül ki, hogy a lyukgyengítés jelenléte olyan feszültségeloszlást hoz létre, melyet a gerendamodellek nem képesek pontosan leírni, ez pedig kis különbségeket okoz a gerenda-és héjmodellek eredményei között. Továbbá, amennyiben a nyílás mérete elég nagy, a nyílás olyan stabilitásvesztési módokat is előhozhat, amelyek, bár nem járnak a keresztmetszet alaktorzulásával, nagyon különböznek a klasszikus globális kihajlási módoktól.



